
SELETUSKIRI
Narva Linnavolikogu määruse „Narva Linnavalitsuse linnavara- ja majandusameti põhimääruse muutmine” projektile 

Sissejuhatus

Määrusega tehakse muudatused Narva Linnavalitsuse Linnavara- ja Majandusameti (edaspidi  - Amet) põhimääruses (http://www.narva.ee/index.php?page=797), mis on kinnitatud Narva Linnavolikogu 25.09.2003.a. määrusega nr 47/21.

Projekti sisu

Põhimääruse §1 korrigeerib ameti ülesannete mõistet, mis ei pea jagunema põhiülesanneteks ja muuks.

Põhimääruse §2 ja §3 - seoses korrakaitseosakonna loomisega täiendatakse ameti ülesannete loetelu järgmiste ülesannetega:

· Linnavolikogu poolt vastuvõetud eeskirjade täitmise üle järelevalve teostamine ning ülalnimetatud eeskirjade rikkumistel väärtegude menetlemine ja ennetustöö korrakaitsega tegelevate ametnike kaudu;

· keskkonnaseire ja keskkonnajärelevalve teostamine;

· Narva linna ühisveevärgi ja -kanalisatsiooni kasutamise nõuete täitmise ning ühisveevärgi ja -kanalisatsiooniga ühendatava kinnistu veevärgi ja kanalisatsiooni nõuetele vastavuse kontrollimine Linnavolikogu poolt määratud ametniku kaudu;

· sõidukite teisaldamise korraldamine liiklusseadusega sätestatud juhtudel;

Põhimääruse §4 ja §5 - ameti allüksuste struktuuri täiendatakse korrakaitseosakonnaga. See osakond ei ole korrakaitseüksus Kohaliku omavalitsuse korralduse seaduse (https://www.riigiteataja.ee/ert/act.jsp?id=12849896) mõttes, kuna korrakaitseüksus peab olema iseseisev asutus, mis allub linnavalitsusele, nagu see ka on Eesti Vabariigi teistes kohalikes omavalitsustes. Selleks, et selle teenistuse ametnikud võiksid täita korrakaitse funktsioone, sealhulgas kontrollida linnavolikogu poolt vastuvõetud eeskirjade täitmist, ning täita seadusega kohalikule omavalitsusele pandud muid kontrollfunktsioone, luuakse Narva Linnavolikogu eraldi otsusega selles teenistuses korrakaitsega tegelevate ametnike ametikohad. See on tingitud sellest, et vastavalt Kohaliku omavalitsuse korralduse seadusele võib linnavolikogu kas moodustada  korrakaitseüksuse või  nimetada ametisse korrakaitsega tegeleva ametniku (KOKS §531). Korrakaitsega tegelevate ametnike nimetamise protseduuri täpsustatakse põhimääruse projekti §-s 4. On üldteada, et korrakaitse tagamine on riigipoliitika prioriteetne valdkond, järelikult peab see olema ka kohaliku omavalitsuse prioriteetseks valdkonnaks. Käesoleval ajal loovad paljud kohalikud omavalitsused korrakaitsega tegelevaid üksuseid. Nii on Tallinnas moodustatud munitsipaalpolitseiamet ning korrakaitsega tegelev ametnik on olemas isegi sellises väikses linnas  nagu Narva-Jõesuu.

Põhimääruse §6 ja §7 - seoses ameti ülesannete mahu suurenemisega korrigeeritakse põhimääruses kinnitatud ameti ülesandeid: tühistatakse selline ülesanne nagu kontroll ameti pädevuse valdkonnas õigusaktide täitmise üle ning sanktsioonide kohaldamine vastavalt kehtivale seadusandlusele, kuna analoogne ülesanne, ainult formuleeritud vastavalt Kohaliku omavalitsuse korralduse seaduse §531, viiakse sisse põhimääruse §2.

Põhimääruse §8 - täiendatakse ameti direktori kohustusi seoses korrakaitseosakonna moodustamisega.

Põhimääruse §9 ja §10 - kehtestatakse ameti direktori täpsem alluvus linnavalitsuse liikmele, kes kureerib ameti tööd. Ameti kehtivast põhimäärusest tuleneb, et tööandja õiguseid ameti direktori suhtes teostab linnapea. Sealjuures pole mõistet «kureerimine», mida teostab aselinnapea, kuskil avatud. Üldreeglite kohaselt ei pea tööandja õigusi teostav isik tingimata olema see isik, kes annab ameti direktorile ülesandeid ja kontrollib nende täitmist. Antud juhul on otstarbekas panna see funktsioon ametit kureerivale aselinnapeale, jättes linnapeale tööandja muude õiguste teostamise. Samuti annavad põhimääruse pakutavad muutused võimaluse laiendada direktori kohustuste ringi ametijuhendiga, mille kasutamise võimalust varem põhimäärusega ei reguleeritud. Põhimäärus viib sisse normi, mis lubab määrata ameti direktori asetäitja juhul, kui puuduvad ameti direktor ja tema asetäitja (kommunaalmajandusosakonna juhataja), ning asendav isik (muu osakonna juhataja) on mingitel põhjustel ameti direktori poolt määramata. Antud norm on aktuaalne, kuna inimfaktori tõttu on võimalik olukorra tekkimine, kus ametil puudub juht.

Määruse jõustumine

Põhimääruse §11 teeb ettepaneku määruse jõustumiseks seadusega kehtestatud korras, st 3.päeval peale määruse avalikustamist.

Määruse projekti kooskõlastamine

Projekti vastuvõtmise menetlemisel tehakse ettepanek kooskõlastada see järgmiste Narva Linnavolikogu komisjonide poolt:

· linnamajanduskomisjon, 

· õigus-, tarbijakaitse- ja korrakaitsekomisjon,

· rahanduskomisjon.

